钦定古今图书集成/方舆汇编/职方典/第1185卷 > 《黄冈山庄杂兴十章》王廷陈
## 钦定古今图书集成/方舆汇编/职方典/第1185卷 > 《黄冈山庄杂兴十章》王廷陈

老夫谙稼穑，次第葺园庐。对酒唯田父，呼门绝里胥。
桑麻经雨后，花竹宛秦馀。如此生涯足，何劳荐《子虚》。

又

“事去心愈壮，年来迹转孤。濯缨临汉沔，安枕荷《黄虞》。”
“春涧偏鱼鸟，秋窗近竹梧。出逢邻叟饮，醉倩野童扶。”

又

“避人开石户，览物坐山堂。”湘岫寒增色，江蓠晚更香。
卜居悲楚客，招隐忆淮王。寂寞吾甘守，浮沉念总忘。

又

计拙堪时弃，谋生托野人。莺花无约束，木石有比邻。
溪上龙思蛰，林闲鸟学呻。逢人无一面，语契即相亲。

又

“天地一虚舟，浮沉双白鸥。半生从失计，万事不关愁。”
山月杯中映，江云几上流。狂歌人莫测。吾兴属《沧洲》。

又

圃坐晴逾丽，畦行晚更宜。客从萝迳入，自笑葛巾攲。
果熟山禽恋，林驯野鹿随。凭栏契物理，卫足颇钦葵。

又

树古村墟僻，江寒邑里秋。过云频送目，累月不梳头。
废礼缘多病，求仁未寡尤。呼儿问网罟，明发上渔舟。

又

叶减山争出，林秋景故偏。候虫喧冷砌，过雁影晴川。
月酌沾松露，枫吟杂涧泉。何人会幽兴，寂寞自鸣弦。

又

“物换竟谁使，朋来非我期。曙光随日薄，秋籁入云悲。
速妇开新酿，从儿诵《古诗》。”自为真率饮，忘却发成丝。

又

萝轩时散帙，苔涧亦垂纶。翠竹供诗遍，苍林佐酒频。
岫重迟见旭，源曲易迷津。早契沉冥理，难为俗子陈。